هەروەک وتمان، تەنها پارتی کرێکارانی سۆسیالیستە لە توانایدایە ئەم خەباتە لە ئەستۆ بگرێت لە ڕێگای بڵاوکردنەوەی تێگەیشتنێکی ڕاستەقینە دەربارەی حکومەت و پرسی چینی کرێکار لە نێو کرێکاراندا. لە دەرفەتێکی تردا بە تایبەت باسی مانگرتنەکانی ڕوسیا ئەکەین کە چۆن بەڕێوەئەچێت و کرێکارانی سۆسیالیست چۆن ئەبێت سوودی لێوەربگرن. لێرەدا پێویستە جەخت بکەینەوە، هەروەک لە سەرەوەش باسمان کرد، مانگرتنەکان تەنها ” خوێندگەی جەنگن” نەک جەنگەکە خۆی. مانگرتنەکان تەنها ئامرازێکی خەباتکردنن، تەنها لایەنێکی بزووتنەوەی کرێکاریین. لە مانگرتنە جوداکانەوە کرێکاران ئەتوانن و پێویستە واوەتر بچن، هەروەک ئەوەی بە دروستی لە هەموو وڵاتاندا پەیڕەوی ئەکەن بۆ خەباتی سەرجەم چینی کرێکار لە پێناو ڕزگارکردنی هەموو ئەوانەی کارئەکەن. کاتێک کە کرێکارانی بەئاگاهاتووی چینەکە ئەبنە سۆسیالیست بە واتایەکی تر کاتێک لە پێناوی ئەم ڕزگارییەکدا خەبات و کۆشش ئەکەن، کاتێک لە سەرتاسەری وڵات یەکئەگرن لە پێناو بڵاوکردنەوەی سۆسیالیزم لە نێو کرێکاران، لە پێناو فێرکردنی کرێکاران بە هەموو ئامرازەکانی خەبات دژ بە دوژمنەکانیان، کاتێک کە پارتی کرێکارانی سۆسیالیست دائەمەزرێنن کە خەبات ئەکات لە پێناوی ڕزگاری کۆی خەڵک لە چەوساندنەوەی حکومەت و ڕزگارکردنی کرێکاران لە کۆت و بەندی سەرمایە- تەنها ئەو کاتانە چینی کرێکار ئەبێتە بەشێکی لێکپێکهەڵراوی بزووتنەوەیەکی مەزنی کرێکارانی وڵاتانی تر کە سەرجەم کرێکاران یەکگرتوو ئەکات و پەرچەمی سووری نەخشێنراو بە وشەکانی ” کرێکارانی جیهان یەکگرن!” بەرز ڕائەگرێت.